
ДО 

ОБЩИНСКИ СЪВЕТ

ГРАД БУРГАС

ДОКЛАДНА  ЗАПИСКА
ОТ ДИАНА САВАТЕВА – ЗАМ.- КМЕТ НА ОБЩИНА БУРГАС
ОТНОСНО: Обобщен доклад за осъществени дейности през 2022 година на читалищата, намиращи се на територията на Община Бургас

УВАЖАЕМИ ОБЩИНСКИ СЪВЕТНИЦИ,

С решение по т. 24 от проведеното на 20.12.2022 г. заседание на Общински съвет Бургас е приета програма за развитие на читалищната дейност за 2023 година в Община Бургас в изпълнение разпоредбите на Закона на народните читалища /ЗНЧ/. 

За изпълнение на посочената програма председателите на читалищата са длъжни да представят до 31 март пред кмета на общината и общинския съвет доклад за осъществените читалищни дейности, както и за изразходваните от бюджета средства за това (арг. чл. 26а ал.4 от Закона за Народните читалища). 

В съответствие с посочените задължения председателите на народните читалища на територията на общината са представили доклади за дейностите през 2022 година, приложени в настоящата докладна записка.

Преди обобщението на извършеното въз основа на представените доклади, е необходимо да се отбележи, че всички дейности на читалищата са свързани с организиране на събития, включващи масови прояви на граждани. Народните читалища на територията на Община Бургас, съгласно целите заложени в чл.3 от ЗНЧ, осъществиха следните дейности:

1. Уредба и поддръжка на библиотеки, читални, фото, фоно, филмо - и видеотеки, както и достъп до база данни, съхранени чрез съвременните информационни носители, като се създаваха и поддържаха електронни информационни мрежи;

2. Развитие и подпомагане на любителското художествено творчество;

3. Организиране на школи, кръжоци, курсове, концерти, изложби, празненства, конкурси, чествания;

4. Събиране и разпространяване на знания за родния край;

5. Създаване и съхраняване на етнографски сбирки;

6. Предоставяне на компютърни и интернет услуги; 

7. Организиране на младежки дейности и граждански инициативи.
I. ОСНОВНИ ДЕЙНОСТИ:

1.Библиотечно-информационна:
В повечето градски читалищни библиотеки тази дейност отново бе приоритетна.
Основните ѝ цели бяха разширяването на библиотечните услуги, популяризиране на инициативи за насърчаване на четенето, привличане на читатели и насърчаване на информационната им грамотност, комплектуване, поддръжка и обогатяване на фонда. Основните библиотечни процеси от години са напълно автоматизирани – обработка на книги, обслужване на читатели, заемане на литература за дома, електронен каталог, непрекъснат достъп до интернет. В повечето библиотеки се извършваха и копирни услуги, текстов набор и печат, осъществяваха се информационни и тематични справки. 

Библиотечният фонд се попълваше регулярно, закупуваше се нова литература – художествена, отраслова, детска, като библиотечните колекции се комплектуваха професионално. Библиотечният фонд в различните библиотеки през изминалата година наброяваше от 8 000 до 105 000 тома литература, а остарелите морално и изхабени книги бяха отчислени.
 Повечето от библиотеките продължават да са целеви по програма „Глоб@лни библиотеки” на фондация „Бил и Мелинда Гейтс“. Те са оборудвани със съвременна компютърна техника – компютри, скенери, принтери, мултимедия и др., като всички градски са автоматизирани – имат специализиран софтуер „АБ”. За подрастващите читатели библиотеките поддържаха страници във Фейсбук, Инстаграм и Тик-Ток, имайки обратна връзка с потребителите. 
Чрез популяризиране на книгата и четенето колегите привличаха все повече хора в читалището. Една от традиционните дейности на читалищната библиотека бе провеждането на инициативите „Аз съм вече читател“ и „Празник на буквите“ – за най-малките посетители и „Библиотечни уроци“ – за средношколците. Колегите работеха с деца от предучилищна и начална училищна възраст, за да създадат у малките отношение към библиотеката и навици за ползването ѝ. В библиотечната работа се предоставяше и информация за ученици от начален и среден курс. За тях се ползваха ресурсите на специализирани интернет портали и страници, а чрез мащабните национални кампании „Библиотеките като образователна среда“, „Походът на книгите“, „Дни на отворените врати“ и др. се популяризираше библиотеката и се изграждаха навици за четене и възбуждане на интерес към книгите. 

За пореден път бяха положени огромни усилия в посока към засилване на интереса на хората към четенето на литература за повишаване на общата култура и постоянно стимулиране на индивида към развитие и собствено обогатяване, повлияно от постоянния ангажимент на библиотечните работници, включително и през изминалата година, да стимулират любов към четенето от най-ранна детска възраст.

2. Художествено-творческа:
Читалищата продължаваха да развиват своята дейност, проявяваща се в групи, школи и състави за автентичен и обработен фолклор в раздел „Песни и танци“. Голям бе интересът към индивидуалните и групови занимания по различни инструменти като китара, пиано, цигулка, флейта, гайда и обща музикална култура. Много добре развити са формациите за поп и рок пеене, литературните кръжоци, школите по арт и приложно изкуство, по керамика, моделиране и грънчарство и театралните формации. Работеше се както с деца и подрастващи, така и с хора в активна и пенсионна възраст. Членовете им участваха в различни конкурси, състезания, пленери, изложби, фестивали (някои онлайн). По последни данни до този момент към читалищата от Община Бургас има над 1 950 членове, занимаващи се активно с художествено-творческа дейност.

3. Културно-развлекателна:
Към тази дейност основно спадат проявите на читалищата, които са неразделна част от културния календар на Община Бургас. Читалищата от години участват в тържествата по повод националните, великденските, никулденските, рождественските празници.
 НЧ „Любен Каравелов 1940“ организира Юлски парк фест „Чета и плета“, НЧ „Изгрев 1909“ инициира „Изгрев Парк Фест 101 слънца“, „Изгрев Парк фест чете и се забавлява“. “Приказен театър“ към НЧ „Пробуда 1880“ осъществи няколко представления.  Представители на  ФА „Атанас Манчев“, деца от ФФ „Тракийче“, младите театрали от МТГ „Валери и приятели“, „Талантино“ и др. участваха в мероприятията на града и общината. 
През летния сезон се организираха фотоизложби, изложби на арт ателиетата, бяха представени концерти и продукции на отделните школи. Заниманията за деца и тийнейджъри по интереси включваха песни, музика, танци, творческо писане. Някои от инициативите бяха „Читанка – забаванка“ – ориентирана към най-малките читатели, „Пеперудена фиеста“, „Цветолиние“. 
Читалищата в кварталите и в съставните селища – Брястовец, Димчево, Твърдица, Равнец, Изворище, Драганово, Извор, Маринка и др., също организираха фолклорни концерти и събори, радвайки местната общност. 

Повечето от събитията бяха осъществени с финансовата и логистична подкрепа на Община Бургас. 
4. Образователна дейност:
През 2022 година тази дейност отново бе представена чрез организирането на  семинари, кръжоци, курсове предимно за деца и тийнейджъри и добре изградени школи по езици – немски, английски, български език и литература, математика, компютър и др. Тя допълваше учебния процес и ангажираше учениците с участие в извънкласни форми на обучение и възпитание. 

Бяха инициирани срещи с писатели, беседи и литературни презентации, тематични четения, детски утра, вечеринки, творчески работилници и др. Организираха се презентации на новите книги. Чрез различните образователни методи читалищните екип си поставиха за цел да противодействат на агресията, насилието и духовната посредственост. Читалищата бяха основни партньори в сфери като програмите за учене през целия живот и неформалното образование.

5. Социална дейност:
Тази дейност беше ориентирана предимно към децата и подрастващите в неравностойно социално положение,  децата със специфични образователни потребности и тези от различните етнически общности. Някои от читалищата традиционно са партньори на социалните домове и учебните заведения в Бургас. По повод 1 март НЧ „П. Хилендарски 1928 – Бургас“ раздаде мартеници на болните от УМБАЛ, МБАЛ „Бургасмед“, Дентален център и др. За Рождество Христово се раздадоха подаръци в домовете на деца със СОП. В някои читалища целогодишно се осъществява благотворителната кампания – масичка с книги за подарък пред библиотеките.

6. Работа с малцинствени групи:
Дейността за социализиране и интегриране на ромското население е много добре застъпена в  кв. Победа, с. Равнец, кв. Рудник, Българово, кв. Горно Езерово, кв. Черно море. Там в читалищата има разкрити школи по приложно изкуство, зумба, народни песни и танци. В НЧ „Христо Ботев 1937“ – кв. „Победа“ децата от школите са предимно от ромски произход. Те взимаха участия в различни културни мероприятия, печелиха награди от международни, национални и регионални конкурси в областта на изобразителното и приложни изкуства. Децата имаха възможността да се изявят в различни конкурси.
Читалищата от Горно Езерово, Равнец, кв. Рудник и Черно море интегрираха децата от ромски произход чрез посещение на театър, цирк, аквариум, терариум, разходка в Морската градина на Бургас. Те организираха състезания по футбол, анимации, хоротека на открито, образователни екскурзии до остров Св. Атанстасия и Акве Калиде, състезания с компютър.
7. Екологично-просветна дейност: 
В някои читалища за повишаване на екологичната култура се проведоха открити уроци, презентации и срещи с природозащитници, на които децата показаха знания за природата. Лидер в тази дейност е НЧ „Изгрев 1909“. Дейността си то осъществява в партньорство със сдружение „Зелени Балкани“ и РИОСВ, с Българското дружество за защита на птиците, с фондация „Биоразнообразие“. 
По повод Европейския ден на морето младите художници от читалището участваха в пленер „Морски ескиз“ пред Кулата на Фаропазача. Международния ден на Черно море отбелязаха с различни инициативи като детската конференция „Черно море и бъдещето“, посещение в Природонаучната експозиция на РИМ – Бургас, изложба в градинката до Часовника. 72 ученици от ЧОУ „Мария Монтесори“ изпратиха на своите връстници от Кюстендил „Картичка от морето“.

От три години в НЧ „Асен Златаров 1940“ е сформиран кръжок по екология. Екипът на НЧ „Фар 1946“ участва в проект „Подобрен онлайн достъп на обществеността до данни за мониторинга на околната среда и за намаляване на морските отпадъци MARLITER BSB 138”. НЧ „Христо Ботев 1937“ – кв. „Победа“ осъществи пленери на река Младежка и водопада Докузак, както и инициативата с РИОСВ – „Да почистим България за едни ден“. 

Читалищата, предимно от съставните селища, участваха с деца и подрастващи в творчески екскурзии до Атанасовското езеро, в „Островно лято“ на о. Св. Анастасия. Младите еколози бяха активни в акциите за събиране и предаване на вторични суровини – пластмаса, хартия, капачки. 
8. Краеведско-етнографска дейност: 
Тази дейност включва събиране и съхраняване на знания за родния край – език, обичаи, вярвания и др. Традициите се спазваха чрез представянето на обичаите коледуване, сурваки, кукеруване и др. В някои от читалищата, намиращи се в селата, има обособени етнографски сбирки. В повечето градски читалища се постави началото на музейни сбирки от предмети, снимки, рекламни материали, свързани с историята на Бургас и България. Беше представен животът на именити бургазлии от миналото, отбелязоха се дати и събития от историята на Бургас. 
НЧ „Тракия 2015“ организира ежегодно краеведска експедиция „По родните места на малоазийските българи“. НЧ „Фар 1940“ съвместно с Бургаската асоциация за екологичен селски туризъм периодично осъществяваха екскурзии, чрез които читателите нагледно се запознаваха с историята, етнографията и културата на предците ни. Чрез програмата „Раклата на баба“ на НЧ „Пробуда 1880г. – Бургас“ се представиха моменти, свързани с бита, традициите и обредната система на българите. 
9. Дейност по отделни програми и проекти: 
През последните няколко години читалищата от Община Бургас са все по-активни в писането на проекти. През 2022 година те участваха и спечелиха следните проекти и програми:
- Програма: „Българските библиотеки – съвременни центрове за четене и информираност“ – 19 читалища от Община Бургас бяха одобрени по този проект от Министерството на културата (МК) за отпускане на финансови средства на стойност от 730 до 3 890 лв. С тях те закупиха нова българска и чуждестранна литература и библиотечните фондове бяха попълнени с интересни и актуални заглавия;
- Проект за допълнителни субсидирани бройки към МК –.За периода 2012 г. – 2022г. МК е отпуснало допълнително 19,5 субсидирани бройки. Тези данни говорят за отличното взаимодействие между Министерство на културата, Община Бургас и нейните читалища;
- По Фонд „Култура“ на Община Бургас – бяха одобрени и съфинансирани проектите ,,Ереван в Бургас – фестивал на децата“ на НЧ ,,Ереван 2022“ – Бургас, Международен литературен фестивал „Свято слово“ на НЧ „Любен Каравелов 1940“ – Бургас;
- Проект по Програма Еразъм +  на Европейския съюз – образование за възрастни на тема „Българското читалище с нова европейска визия в 21 век“ – в който участва НЧ „Преображение 2017“;
- Проект по Програма „Красива България“ -  за обновяване на сградата на НЧ „Възраждане 1927“ – кв. Рудник, реализиран с изключителната подкрепа на Община Бургас. Читалищната сграда в кв. Рудник бе санирана, с основен ремонт на покрива и нова дограма, обновена зрителна зала, нов санитарен възел,  осигурен достъп за хора с увреждания и др. подобрения;
- Проект „Възможност за реализация към Агенцията по заетостта“, чрез който бяха осъществени две програми за осигуряване на заетост в НЧ „Паисий Хилендарски 1928“;
- Проект на НФ „Култура” - „Подкрепа за частни организации в областта на любителското изкуство 21” - Популяризиране на автентични странджански народни   обичаи, разработен от  НЧ „Просвета 1929“ – с. Извор;
10. Работни срещи и семинари:
През изминалата 2022г. читалищата от Община Бургас участваха в семинари, работни срещи и обучения, които повишиха квалификацията и компетентността им по някои дисциплини:

- Работни срещи на читалищата от Община Бургас относно разпределението на годишната държавна субсидия според чл.23 ал.1 от ЗНЧ – Културен дом НХК – януари и март; 

- Семинар на тема „Актуални процедури за финансиране, насочени към читалищата за дейности, свързани с културния живот“. Лектори бяха Евелин Кузманов – управител на  Областен информационен център – Бургас  и екипът му. 
- Обучение към МОН по проект „Учене през целия живот“ на тема „Възможности за неформално обучение и придобиване на умения и компетентности извън формалната образователна среда“ – 20 и 21 юли, КК „Слънчев бряг“;


11. Съвместни творчески читалищни инициативи през 2022 година:
 - 1 март – Ден на самодейността – читалищната общност в Бургас раздаде мартеници за здраве и благоденствие в някои болнични заведения и по главните улици. Като символ на идващата пролет  бяха украсени дърветата в комплексите „Изгрев“, „Братя Миладинови“ и кв. „Долно Езерово“;

- Цветница и Великден – по повод големите християнски празници в комплексите „Славейков“, „Меден рудник“, „Изгрев“ и в ЦГЧ  бяха организирани няколко празнични концерта. Участваха фолклорни песенни и танцови състави, школи и клубове от читалищата;
- „Изгрев Парк фест IV“ – през месец май в парка на к-с „Изгрев” се състоя поредното издание на „Изгрев парк фест”, което представи творците от читалищата на Община Бургас. Децата от школите, клубовете и съставите на бургаските читалища показаха артистичните си умения. Чрез различните форми на любителско творчество се презентираха модели за опазване и популяризиране на културното ни наследство;
- „Фестивал - ревю на читалищната дейност 2022“ – в навечерието на Деня на народните будители бургаските читалища представиха своята дейност в Експо център „Флора”. Публиката се запозна с вокални и индивидуални изпълнения, модерен балет, школи по пиано, китара, гайда и цигулков оркестър, както и театрални формации. Обособените творчески ателиета по батик, рисуване, моделиране, плетиво, керамика, показаха детското творчество от различните арт школи;

- Участие в подготовката и отбелязването на официални празници и бележити дати: 6 февруари – Освобождението на Бургас от османско иго, 24 май – Ден на Светите братя Кирил и Методий, на българската азбука, просвета и култура и на славянската книжовност; 2 юни – Денят на Ботев и на загиналите за Освобождението на България, 1 ноември – Ден на народните будители, 6 декември – Никулден и празник на Бургас и др.;

- Летни занимания: През последните няколко години повечето читалища през лятната ваканция инициират творчески ателиета с игрови характер в областите танц, театър, екология, музика, занаяти и наука. Пространството пред читалищата се трансформира в уютна зона за дейности. Целта е да се даде възможност за организирана и качествена активност през целия делничен ден, като всеки ученик може да се включи според индивидуалните си нужди чрез мотивиран избор. Водещи на ателиетата бяха млади и изтъкнати бургаски творци и педагози;
12. Участие в конкурси: През изминалата 2022 година бургаските читалища отново бяха инициатори, организатори и/или съорганизатори на конкурси, фестивали и събори от местно, регионално и национално значение.Те заявиха присъствието си в следните инициативи:

- НЧ „Асен Златаров 1940” – регионален конкурс „Магията на словото” за написване на есе, стихотворение или разказ по повод 24 май и „Бургас – моят град” – регионален конкурс  по повод 6 декември – Никулден;

- НЧ „Пробуда 1880 г.- Бургас“ –  „Сезони” – конкурс за млади поп, рок и хип-хоп изпълнители, конкурс за приложно и изобразително изкуство, конкурс за песен по музика на бургаски музиканти, „От прозореца” – фотоконкурс, „Капсула на времето”;
- НЧ „Любен Каравелов 1940” – Бургас – „Поетично кафене“ - по повод Световния ден на поезията, „Свято слово“ – майски срещи на славянски творци – ежегодно, в партньорство с Община Бургас и Бургаска писателска общност, „Чета и плета“ – „Юлски парк фест“ в Борисовата градинка и др.;
- НЧ „Съгласие 1905“ – Българово – „Кукери“– Национален конкурс за детско творчество, „Сирни заговезни“, „Фестивал на плодородието“; 

- НЧ „Ангел Димитров 1929“ – Сарафово – „100 години Сарафово“ – с гостуваща изложба на РИМ-Бургас, откриване на паметна плоча, концерт, рецитали и др.;

- НЧ „Фар 1946“ – „Бъдещето на България“ – национален клавирен конкурс за изпълнение на творби от български композитори, „Читалището – пазител на българския дух“ – конкурс за литературна творба, изобразително изкуство и възрожденска песен, „Техника и стил“ – осми международен фестивал-конкурс за музиканти изпълнители и педагози и др.;

- НЧ „Възраждане 1927“ – кв. Рудник – „С песните на Никола Ганчев“ – национален конкурс за надсвирване с кавал;

- НЧ „Св. Св. Кирил и Методий 1985“ – „В очакване на Коледа“ – Национален конкурс за изработка на кукли и „Море“ – Национален литературен конкурс;
- НЧ „Паисий Хилендарски 1928“ – „Аз, морето и Бургас“ – конкурс за изразително рецитиране на стихотворение по повод Никулден;
- НЧ „Изгрев 1909“ – „Заедно четем една книга“ – нестандартен подход за формиране на интерес към четенето по повод Международен ден на книгата и авторското право – четене в автобуси на градския транспорт, в което се включват десетки доброволци;

- НЧ „Христо Ботев 1937“ – Бургас – „Моята невероятна лятна ваканция“ –Национален конкурс, организиран по културна програма на Община Бургас в партньорство с РИОСВ, „Моите приятели котките“ – Национален конкурс за детско творчество; 
- НЧ „Пенчо Славейков 1983“ – Бургас – „Коледни звездици“ – второ издание на конкурс за детско творчество, провеждан в електронна среда и др.;
II. ФИНАНСОВА СТАБИЛНОСТ:
Получената от читалищата държавна и общинска субсидия за 2022 година бе предназначена, за да гарантира относителна финансова стабилност и бе разходвана по предназначение съгласно заложената за изпълнение програма и съгласно получени указания от ресорното министерство. 
Субсидираната численост на читалищата от Община Бургас е 97 бр., а стандартът за една субсидирана бройка е в размер на 12 670 лева. В него са разчетени средства за дейност, за заплати, други възнаграждения и плащания на персонала, осигурителни вноски, за издръжка, както и средства съгласно ЗЗБУТ. Според чл.23 ал.1 от Закона за народните читалища, предвидените по държавния и общински бюджети средства се разпределиха между читалищата от комисия, назначена със Заповед №. 672/10.03.2022г от кмета на Община Бургас – Димитър Николов. В комисията участваха представители от Община Бургас и от всяко читалище от общината. Чрез финансово обезпечени договори сумите бяха предоставени на читалищата за самостоятелно управление. 

Държавната субсидия  бе в размер на 1 200 230 лв. и разпределена по съответни критерии. Общинската субсидия, предназначена за културния календар, беше 34 000 лв., като за читалищата от Бургас и кварталите сумата беше по 1 000 лв.. Остатъкът от 4 000 лв. бе предназначен за общи културни мероприятия. 

Средствата по културния календар бяха отчетени в срок съгласно „Вътрешни правила за реда и условията на финансиране на народните читалища по Програма „Култура“ на Община Бургас“. 
През 2022 година читалищата получаваха финансови средства от членски внос, от дарения, такси, наеми, ренти и др. приходи съгласно чл.20 от ЗНЧ. 
В изпълнение на законовите разпоредби са представени и отчети за изпълнение на приетата програма и разходваните средства.

Предвид изложеното и на основание чл.26а ал.4 и ал.5 от Закона за народните читалища, внасям за обсъждане от Общински съвет – Бургас обобщен доклад за дейностите, осъществени от народните читалища на територията на Община Бургас, ведно с отчетите за изразходваните средства с предложение за вземане на следното: 

РЕШЕНИЕ:
Приема докладите за осъществените читалищни дейности на народните читалища за 2022 година – културно-просветната, библиотечно-информационната, образователно-социалната, природо-екологичната и художествено-творческата дейност, съгласно приложенията, неразделна част от настоящата докладна записка.

Приложение:Доклади за осъществени дейности на народните читалища от Община Бургас през 2022 година. 
ДИАНА САВАТЕВА 
Зам.- кмет „Култура, туризъм и спорт“
